钦定古今图书集成/明伦汇编/官常典/第558卷 > 皇甫璠
## 钦定古今图书集成/明伦汇编/官常典/第558卷 > 皇甫璠

按《周书》本传，“璠字景瑜，安定三水人也。世为西州著
姓，后徙居京兆焉。父和，本州治中，大统末，追赠散骑
常侍、仪同三司、泾州刺史。璠少忠谨，有干略。永安中，
辟州都督。太祖为牧，补主簿，以勤事被知，每蒙褒赏。
大统四年，引为丞相府行参军，寻转田曹参军、东阁
祭酒，加散骑侍郎，稍迁兼太常少卿、都水使者，历蕃”
部、兵部、虞部、民部、吏部等诸曹郎中。六官建，拜计部
下大夫。孝闵帝践阼，转守庙下大夫。以选为东道大
使，抚巡州防。寻加车骑大将军、仪同三司，封长乐县
子，邑五百户。出为玉壁总管府长史。保定中，迁鸿州
刺史，入为小纳言。俄除陇右总管府司马，转陕州总
管府长史。征拜蕃部中大夫，进骠骑大将军、开府仪
同三司。复出为陇右总管府长史。璠性平和，小心奉
法，安分守志，恒以清白自处，当时号为“善人。”建德元
年，除民部中大夫。三年，授随州刺史。政存简惠，百姓
安之。其年，增邑并前二千户。六年，卒于位。赠交渭二
州刺史，谥曰恭。子谅。